Peter Skaarup (DF), 2000-03-01:
Det er jo sjældent, at vi i Dansk Folkeparti føler
stor anledning til at rose justitsministeren, men ikke desto mindre må vi gøre det i dag, for med vedtagelsen, som alt tyder på, af det forslag, som justitsministeren har fremsat her om indførelse af sådan et hætteforbud, ja, der opnår vi i hvert fald en landvinding i forhold til de demonstrationer og de optøjer, vi f.eks. så på Nørrebro den 7. november 1999.
Det vil ikke kunne ske fremover, i hvert fald ikke på samme måde, og her opnår politiet et redskab, som er vældig brugbart, når der er uro og ballade på færde.
Vi må så sige, at det her jo ikke er nok til at komme om ved den slags optøjer.
Vi er også nødt til i lyset af det, der skete den 7. november, f.eks. at se på: Skal politiet have nogle flere virkemidler?
Kunne det være en mulighed f.eks. at bruge vandkanoner i de pågældende tilfælde med farvet væske?
Eller burde man ikke efterfølgende have givet erstatning til de butiksejere, det gik ud over?
Burde man ikke indføre anonyme vidner, civile agenter?
Vi er i en situation, hvor der er meget få anholdte på baggrund af det, der skete den 7. november.
Politiet ved rimelig godt, hvem det er, men de har altså ikke nogen beviser på, hvem det er, og derfor har de svært ved at gøre
ret meget ved det.
Så der er andre ting, man burde overveje efter den 7. november, og dem håber vi at justitsministeren i samarbejde med Folketinget også vil komme med fremover.
Men vi må rose justitsministeren for, at det her i hvert fald er opnået.
Ja, vi har jo tradition for her i Folketinget at holde lange ordførertaler, hvor vi analyserer delelementer i forslagene og sådan noget, men jeg har faktisk svært ved at gøre meget mere end at sige, at her er der gjort et godt stykke arbejde.
Oppositionen har så også tidligere fremsat forslag, som hr. Helge Adam Møller var inde på, der tangerer det her, og derfor er det selvfølgelig glædeligt, at det forslag, som Venstre og De Konservative og som også Dansk Folkeparti fremsatte her i 1999, faktisk stort set er det, som bliver vedtaget, forhåbentlig, når den her debat er overstået.
Jeg må sige, at når jeg hører SF og Enhedslisten, som sammen med de autonome selvfølgelig er imod, imod, imod -
jeg hører også lidt, at De Radikale er det, men jeg kan ikke rigtig finde ud af, om regeringen kommer til at stemme samlet i den sidste ende, men det gør den vel nok - når jeg hører det, så er det helt entydige signal, jeg oplever, at man ikke har tillid fra SF og Enhedslistens side til politiet. Og det er gravalvorligt, for har vi virkelig partier herinde på Christiansborg, der i så høj grad udtrykker mistillid til politiet hver eneste gang, vi diskuterer de her ting omkring øget kriminalitetsforebyggelse og indgreb over for uro og ballade, ja, så har vi et problem. Det er beklageligt, at der altså er partier herinde på Christiansborg, der hele tiden udtrykker mistillid til politiet og ikke har tillid til, at når f.eks. fru Anne Baastrup møder op til en demonstration, så bliver hun selvfølgelig ikke anholdt, fordi hun står med en hue eller nogle vanter, eller hvad det er, hun har af beklædningsgenstande, selvfølgelig bliver fru Anne Baastrup ikke det.
Det er noget pjatteri og noget spild af tid at bruge Folketingets gode tid på her.
Lad os da lade være at diskutere sådan nogle petitesser.
Selvfølgelig anholder politiet ikke fru Anne Baastrup i forbindelse med sådan noget som det her.
Det står også meget klart i bemærkningerne, at det slet ikke vil komme på tale.
Det er op til politiets vurdering i det enkelte tilfælde.
Så hvis fru Anne Baastrup skulle anholdes for noget, var det for ikke at have tillid til politiet, men ikke noget omkring hendes maskering eller hætter.
Det er der slet ikke tale om.
Det er fuldstændig nonsens at komme ind på det.
Men altså vi må diskutere det her fremover i Retsudvalget, men jeg kan ikke se nogen forhindringer for, at det skal blive vedtaget.
Om så SF, Enhedslisten og De Radikale stemmer imod - det er bare ærgerligt, men jeg regner med, at det bliver vedtaget, og jeg synes, vi skal rose ministeren for det her initiativ.